Virallinen lehti nro C 085 , 17/03/1997 s. 0145



B4-0059, 0075, 0108, 0119 ja 0143/97 Päätöslauselma Iranista Euroopan parlamentti, joka A. palauttaa mieliin aiemmat päätöslauselmansa, joissa tuomitaan Iranissa tapahtuvat karkeat ja järjestelmälliset ihmisoikeuksien loukkaukset sekä Iranin islamilaisen tasavallan maanpaossa oleviin vastustajiinsa ja näiden perheisiin kohdistamat terroriteot, B. korostaa neuvoston puheenjohtajan Euroopan unionin puolesta 13. helmikuuta 1997, Salman Rushdiehin kohdistetun kuolemantuomion kahdeksantena vuosipäivänä, esittämän julistuksen tärkeyttä; julistuksessa katsottiin Iranin hallituksen olevan vastuussa kuolemantuomiosta, C. panee merkille YK:n erityisedustajan lokakuussa 1996 yleiskokoukselle antaman kertomuksen, jossa todetaan Iranin ihmisoikeustilanteen huonontuneen viime vuoden aikana, D. on vakavasti huolestunut uusimmista tiedoista, joiden mukaan ihmisiä on ammuttu, surmattu ja pidätetty viimeisten mielenosoitusten aikana ympäri maata, E. on huolestunut Iranissa tapahtuvien teloitusten korkeasta lukumäärästä, joka Amnesty Internationalin tammikuussa 1997 ilmestyneen raportin mukaan ainakin kaksinkertaistui vuonna 1996, F. on vakavasti huolestunut Iranin johdon terroritoimista ja uhkauksista, joita on kohdistettu oikeusviranomaisiin EU:n jäsenvaltiossa, joka on syyttänyt Iranin johtoa suorasta sekaantumisesta maanpaossa olevien iranilaisten opposition jäsenten salamurhiin, G. on huolestunut siitä, että iranilainen säätiö on korottanut Salman Rushdielle julistetun kuolemantuomion täytäntöönpanijalle luvatun palkkiosumman kahdesta kahteen ja puoleen miljoonan Yhdysvaltain dollariin, mikä tarjous on nyt ulotettu koskemaan myös ei-muslimeja, H. pahoittelee syvästi kirjailija ja kustantaja Faraj Sarkuhin 28. tammikuuta 1997 tapahtunutta pidätystä, joka oli hänen neljäs pidätyksensä 12 kuukauden sisällä, kansainvälisten ihmisoikeusjärjestöjen painostuksesta huolimatta, ja on huolissaan hänen turvallisuudestaan, I. on järkyttynyt kriittisiin älymystön edustajiin Iranissa kohdistetusta painostuksesta ja erityisesti "134:n julistuksen», joka tuki myös Faraj Sarkuhia, allekirjoittajien joukossa sattuneista selvittämättömistä kuolemantapauksista, J. on vakavasti huolestunut bahai-yhteisön jäseniin kohdistuvaa kasvavaa painostusta ja erityisesti tämän uskonnollisen yhteisön vangituille jäsenille langetettuja kuolemantuomioita koskevista tiedoista, K. pitää valitettavana äskettäin tapahtunutta kranaatinheitiniskua Mujahedin- opposition Bagdadin toimistoon, jonka vuoksi kuoli ja loukkaantui siviilejä, L. on huolissaan moraalisääntöjä rikkovien naisten edelleen jatkuvasta vainoamisesta, jonka kohteeksi on joutunut myös äskettäin kuolemaan tuomittu Sheyda Khoramzadeh Esfahani; Euroopan parlamentti, joka 1. Tuomitsee toistuvat ihmisoikeuksien loukkaukset Iranissa ja vaatii Iranin hallitusta noudattamaan kansainvälisiä ihmisoikeusnormeja; 2. Toistaa tuomitsevansa jyrkästi Salman Rushdielle julistetun kuolemantuomion; 3. Tuomitsee Iranin viranomaisten suorittaman Sarkuhin pidätyksen ja pyytää hänen välitöntä vapauttamistaan; 4. Pyytää Iranin oikeusviranomaisia tutkimaan uudelleen uskonsa vuoksi kuolemaan tuomittujen, vangittujen iranilaisten bahai-yhteisön jäsenten tapaukset; 5. Tuomitsee Iranissa jatkuvan naisten syrjinnän ja heidän oikeuksiensa rikkomisen; 6. Tuomitsee öljyalan työntekijöiden järjestöjen julistamisen laittomiksi ja heidän järjestäytymisvapautensa rikkomisen, mistä on osoituksena öljytyöntekijöiden pidättäminen; 7. Tuomitsee Iranin hallinnon ohjusiskut Bagdadia vastaan valtion alueen rajat ylittävän terrorismin muotona; 8. Pahoittelee mielipiteidensä vuoksi vangittujen viimeaikaisia laajoja pidätyksiä ja kiduttamista sekä sitä, että persiankieliset radioasemat ovat lähettäneet poliittisten vankien niin kutsuttuja tunnustuksia radiossa rikkoen kansainvälisiä sopimuksia; 9. Pyytää neuvostoa ja jäsenvaltioita lisäämään Iraniin kohdistettua diplomaattista painostusta kansainvälisten ihmisoikeusnormien noudattamisen saavuttamiseksi sekä keskustelemaan Euroopan parlamentin kanssa Iranin kanssa käytävän kriittisen vuoropuhelun politiikasta; 10. Kehottaa puhemiestään välittämään tämän päätöslauselman neuvostolle, jäsenvaltioiden hallituksille ja parlamenteille, Yhdistyneiden kansakuntien pääsihteerille sekä YK:n ihmisoikeuskomission puheenjohtajalle.